കാലടി സമാന്തര പാലം നിര്മ്മാണം ഉടന് ആരംഭിക്കാന് ധാരണ കാലടി: കാലടിയില് സമാന്തരപാലത്തിന്റെ നിര്മ്മാണം ഉടന് ആരംഭിക്കാനും മറ്റൊരു പാലത്തിന്റേയും ബൈപ്പാസിന്റേയും നടപടികള് വേഗത്തിലാക്കുവാനും ധാരണ. പൊതുമരാമത്ത് വകുപ്പ് മന്ത്രി മുഹമ്മദ് റിയാസിന്റെ അദ്ധ്യക്ഷതയില് തിരുവനന്തപുരത്ത് ചേര്ന്ന ജനപ്രതിനിധികളുടെയും ഉദ്യോഗസ്ഥരുടേയും യോഗത്തിലാണ് ഇതു സംബന്ധിച്ച തീരുമാനം ഉണ്ടായത്. നിലവിലെ പാലം അപകടാവസ്ഥയിലാണെന്നും അറ്റകുറ്റപ്പണികള്ക്കായി പാലം പൂര്ണ്ണമായി അടച്ചിടേണ്ട സാഹചര്യം പോലും ഉണ്ടായേക്കാമെന്നും എഞ്ചിനീയര്മാര് യോഗത്തില് വിശദീകരിച്ചു. പുതിയ അലൈന്മെന്റ് അനുസരിച്ചുള്ള പാലവും ബൈപ്പാസും നിര്മ്മിക്കുന്നതിന് 7.5 ഏക്കര് ഭൂമി ഏറ്റെടുക്കേണ്ടതും പുതിയ ഭരണാനുമതി ലഭ്യമാകേണ്ടതും ഉണ്ട്. മാത്രവുമല്ല പ്രസ്തുത ഭുമി തണ്ണീര്ത്തട നിയമത്തിന്റെ പരിധിയില് വരുന്നതിനാല് നിര്മ്മാണം ആരംഭിക്കാന് വലിയ കലതാമസവും ഉണ്ടാകും. ഇക്കാരണത്താല് നിലവിലെ പാലത്തിനോട് ചേര്ന്ന് അടിയന്തിരമായി ഒരു പാലം നിര്മ്മിക്കുന്നതിന്റെ ആവശ്യകത ചൂണ്ടിക്കാട്ടി. ഇതിനായി 42 കോടി രൂപയുടെ ഭരണാനുമതി 2012 ല് ലഭ്യമായിട്ടുള്ളതും ആ തുക വിനിയോഗിക്കാവുന്നതുമാണ്.എന്നാല് മറ്റൊരു സമാന്തരപാലവും മറ്റൂര്എയര്പ്പോര്ട്ട് റോഡില് വന്നുചേരുന്ന തരത്തിലുള്ള ഒരു ബൈപ്പാസും കാലടിയുടെ വളര്ച്ചക്കും ഗതാഗത കുരുക്കിനും ശാശ്വതമായ പരിഹാരത്തിനും ആവശ്യമാണെന്ന് യോഗം നിര്ദ്ദേശിച്ചു. ഇതിന്റെ അടിസ്ഥാനത്തില് നിലവിലെ പാലത്തിനോട് ചേര്ന്ന് പുതിയ പാലത്തിന്റെ നിര്മ്മാണം ഉടന് ആരംഭിക്കുവാനും മറ്റൊരു സമാന്തപപാലത്തിന്റേയും, ബൈപ്പാസിന്റേയും ഭൂമി ഏറ്റെടുക്കല് നടപടികളും തുടര് പ്രവര്ത്തനങ്ങളും വേഗത്തിലാക്കുവാനും യോഗം തീരുമാനിച്ചു. യോഗത്തില് വ്യവസായ വകുപ്പ് മന്ത്രി പി. രാജീവ് എം.എല്.എമാരായ റോജി എം. ജോണ് അന്വര് സാദത്ത്, എല്ദോസ് കുന്നപിള്ളില്, പൊതുമരാമത്ത് ബ്രിഡ്ജസ് വിഭാഗം ചീഫ് എഞ്ചിനീയര് മനോ മോഹന്, ഡിസൈന് വിഭാഗം ചീഫ് എഞ്ചിനീയര് ഐജിന് ആല്ബര്ട്ട്, എക്സിക്യൂട്ടീവ് എഞ്ചിനീയര് റെജീന പി.വി, അസി എക്സിക്യൂട്ടീവ് എഞ്ചിനീയര് പീയുഷ് വര്ഗീസ് എന്നിവര് സംബന്ധിച്ചു.